Document ID: 32009R0790

32009R0790
L 235/1
SLUŽBENI LIST EUROPSKE UNIJE
10.08.2009.
UREDBA KOMISIJE (EZ) br. 790/2009
od 10. kolovoza 2009.
o izmjeni Uredbe (EZ) br. 1272/2008 Europskog parlamenta i Vijeća o razvrstavanju, označivanju i pakiranju tvari i smjesa za potrebe njezine prilagodbe tehničkom i znanstvenom napretku
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu (EZ) br. 1272/2008 Europskog parlamenta i Vijeća od 16. prosinca 2008. o razvrstavanju, označivanju i pakiranju tvari i smjesa, o izmjeni te stavljanju izvan snage Direktive 67/548/EEZ i Direktive 1999/45/EZ i o izmjeni Uredbe (EZ) br. 1907/2006 (1), a posebno njezin članak 53.,
budući da:
(1)
Dio 3. Priloga VI. Uredbi (EZ) br. 1272/2008 sadrži dva popisa opasnih tvari za koje je utvrđeno usklađeno razvrstavanje i označivanje. Tablica 3.1. sadrži popis opasnih tvari za koje je utvrđeno usklađeno razvrstavanje i označivanje na temelju kriterija utvrđenih u dijelovima 2. do 5. Priloga I. Uredbi (EZ) br. 1272/2008. Tablica 3.2. sadrži popis opasnih tvari za koje je utvrđeno usklađeno razvrstavanje i označivanje na temelju kriterija utvrđenih u Prilogu VI. Direktivi Vijeća 67/548/EEZ od 27. lipnja 1967. o usklađivanju zakona i drugih propisa u odnosu na razvrstavanje, pakiranje i označivanje opasnih tvari (2). Ta dva popisa treba izmijeniti kako bi se uključila ažurirana razvrstavanja za tvari koje su već podložne usklađenom razvrstavanju i nova usklađena razvrstavanja. Isto tako, unose za neke tvari potrebno je izbrisati.
(2)
Prilog VI. Uredbi (EZ) br. 1272/2008 potrebno je izmijeniti kako bi odražavao nedavno donesene izmjene Priloga I. Direktivi 67/548/EEZ uvedene Direktivom Komisije 2008/58/EZ od 21. kolovoza 2008. o tridesetoj izmjeni Direktive Vijeća 67/548/EEZ za potrebe njezine prilagodbe tehničkom napretku (3) i Direktivom Komisije 2009/2/EZ od 15. siječnja 2009. o tridesetprvoj izmjeni Direktive Vijeća 67/548/EEZ za potrebe njezine prilagodbe tehničkom napretku (4). Te mjere predstavljaju prilagodbe tehničkom i znanstvenom napretku u smislu članka 53. Uredbe (EZ) br. 1272/2008.
(3)
Uvodnom izjavom 53. Uredbe (EZ) br. 1272/2008 naglašava se činjenica da u cijelosti treba uzeti u obzir posao koji je obavljen i iskustvo stečeno u okviru Direktive 67/548/EEZ, uključujući razvrstavanje i označivanje specifičnih tvari navedenih u Prilogu I. toj Direktivi.
(4)
Usklađena razvrstavanja utvrđena u dijelu 3. Priloga VI. Uredbi (EZ) br. 1272/2008 kako je izmijenjena ovom Uredbom ne bi trebalo primijeniti odmah budući da će operatorima trebati određeno vrijeme da označivanje i pakiranje tvari i smjesa prilagode novom razvrstavanju. Osim toga, operatorima će biti potrebno određeno vrijeme kako bi se uskladili s obvezama registriranja koje proizlaze iz novih usklađenih razvrstavanja za tvari koje su razvrstane kao kancerogene, mutagene ili reproduktivno toksične tvari kategorije 1.A i 1.B (tablica 3.1.) i kategorije 1. i 2. (tablica 3.2.) ili kao tvari vrlo toksične za vodene organizme koje u vodenom okolišu mogu uzrokovati dugoročne učinke, a posebno s obvezama određenim u članku 23. Uredbe (EZ) br. 1907/2006 Europskog parlamenta i Vijeća od 18. prosinca 2006. o registriranju, ocjenjivanju, odobravanju i ograničavanju kemikalija (REACH) i osnivanju Europske agencije za kemikalije i o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (5).
(5)
U slučaju tvari iz ove Uredbe koje su ažurirane ili dodane dijelu 3. Priloga VI. Uredbi (EZ) br. 1272/2008, također je primjereno da se obveza razvrstavanja tvari u skladu s usklađenim razvrstavanjima određenim u dijelu 3. Priloga VI. Uredbi (EZ) br. 1272/2008 kako je izmijenjena ovom Uredbom podudara s datumom određenim u članku 23. Uredbe (EZ) br. 1907/2006 pa se stoga ova Uredba treba početi primjenjivati od 1. prosinca 2010.
(6)
Dobavljači trebaju imati mogućnost da usklađena razvrstavanja određena u dijelu 3. Priloga VI. Uredbi (EZ) br. 1272/2008 kako je izmijenjena ovom Uredbom primjenjuju i s tim u skladu prilagođavaju označivanje i pakiranje prije 1. prosinca 2010., kako je predviđeno u Uredbi (EZ) br. 1272/2008.
(7)
Objavljena verzija Direktive 2009/2/EZ greškom je sadržavala unos br. 607-674-00-0 (razgranati C10-alkil benzoati) pa je stoga primjereno tu pisarsku grešku ispraviti i taj unos izostaviti iz Priloga VI. Uredbi (EZ) br. 1272/2008.
(8)
Mjere predviđene ovom Uredbom u skladu su s mišljenjem Odbora osnovanog na temelju članka 133. Uredbe (EZ) br. 1907/2006,
DONIJELA JE OVU UREDBU:
Članak 1.
Dio 3. Priloga VI. Uredbi (EZ) br. 1272/2008 mijenja se kako slijedi:
(1)
Tablica 3.1. mijenja se kako slijedi:
(a)
Unosi koji odgovaraju unosima određenim u Prilogu I. zamjenjuju se unosima određenim u tom Prilogu;
(b)
Unosi određeni u Prilogu II. umeću se u skladu s redoslijedom unosa određenim u tablici 3.1.;
(c)
Unosi određeni u Prilogu III. brišu se iz tablice 3.1.;
(2)
Tablica 3.2. mijenja se kako slijedi:
(a)
Unosi koji odgovaraju unosima određenim u Prilogu IV. zamjenjuju se unosima određenim u tom Prilogu;
(b)
Unosi određeni u Prilogu V. umeću se u skladu s redoslijedom unosa određenim u tablici 3.2.;
(c)
Unosi određeni u Prilogu III. brišu se iz tablice 3.2.
Članak 2.
1. Ova Uredba stupa na snagu dvadesetog dana od dana objave u Službenom listu Europske unije.
2. Članak 1. primjenjuje se od 1. prosinca 2010.
3. Usklađena razvrstavanja određena u dijelu 3. Priloga VI. Uredbi (EZ) br. 1272/2008, kako je izmijenjena ovom Uredbom, mogu se primjenjivati prije 1. prosinca 2010.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 10. kolovoza 2009.

Labels: 12
7
3
20